Beno Budar

Beno Budar (* 19. měrca 1946 w Kulowje, ✝ 8. oktobra 2023 w Hornim Hajnku) bě serbski lyrikar, prozaist, wudawaćel a přełožowar.

Narodźi so w Kulowje jako syn serbskeje maćerje a sowjetskeho wojaka. Po tym zo wopytowaše šule w Kulowje, Dobrošicach, Ralbicach a Konjecach, poda so 1960 na Serbsku rozšěrjenu wyšu šulu w Małym Wjelkowje. Po maturje studowaše wot 1964 do 1969  slawistiku na Karla Marxowej uniwersiće w Lipsku. Přidatnje absolwowa mjez 1967 a 1968 dźělny studij rusistiki w Rostowje nad Donom. Wot lěta 1969 bě lektor za beletristiku w Ludowym nakładnistwje Domowina.

Za čas politiskeho přewróta 1989/90 angažowaše so Budar hromadźe z mandźelskej Ludmilu w opozicionelnej Serbskej narodnej zhromadźiznje. Prěnje zetkanja wotměwachu so w Budarjec Budyskim bydlenju. Jako załoženski čłon Zwjazka serbskich wuměłcow wobdźěleše so mjez druhim tež prawidłownje na Swjedźenjach serbskeje poezije.

Wot 1990tych lět běše Budar redaktor Płomjenja a wot 1994 tež zamołwity za delnjoserbske wudaće Płomje. Wot 1998 nawjedowaše Róžeńčanski kružk pisacych.

Beno Budar bydleše w Hornim Hajnku. Jeho starši syn je direktor Załožby za serbski lud Jan Budar.

 Wozjewjenja (wuběr) 
 Lyrika 
 Mikus a Dajkus (1978)
 Spać w meji měli zakazać (1983)
 Wokomiki słónca (2001)
 Serbska poezija 38 – Beno Budar (2009)
 Dźens sym połsta dubow sadźił (2011)

 Proza 
 W susodstwje makrelow (1979)
 Tež ja mějach zbožo (2006)
 Sym měła tajki strach (2013)

 Dramatika 
 Na křižerjach (1985)

 Přełožki 
 L. N. Tolstoj: Tři mjedwjedźe (1970)
 A. Sobolew: Njewjedrowa stepa (1971)
 R. Kaz, E. Sazonow: Třo musketěrojo (1972)
 Č. Ajmatow: Brězyčka moja w čerwjenym rubišku (1973)
 W. Rozow: Njenarunajomny (1977)
 A. a E. Fauquez: Barbarossa a kupa słónčneje róžy (1978)
 A. Kertész: Mjeniny (1978)
 A. Losew: Mały Herakles (1978)
 E. Spálený, L. Zubajová: Jan, Minka a Bobik na prózdninach (1987)

 Myta a wuznamjenjenja 
 Wuměłske myto Domowiny
 Myto za wuměłski dorost
 Myto Ćišinskeho (2013)

 Žórła 
 Koło serbskich spisowaćelow (wud.): Serbscy spisowaćeljo. Biografije a bibliografije. 1989.

 Wotkazy 
 Webstrona Bena Budarja 
 SerbskiTV: Beno Budar čita „Ralbičanski běły lěs“
 Serbski gymnazij Budyšin. Projekty. Serbscy spisowaćeljo. Beno Budar 

Kategorija:Muž
Kategorija:Rodź. 1946
Kategorija:Zemr. 2023
Kategorija:Serb
Kategorija:Awtor
Kategorija:Basnik
Kategorija:Literatura (20. lětstotk)
Kategorija:Literatura (21. lětstotk)
Kategorija:Serbska literatura
Kategorija:Nošer Myta Ćišinskeho
Kategorija:Nošer Myta Domowiny
Kategorija:Wosoba (Kulow)